別臨邛知縣李允成
作者：李流謙
朝代：宋

paragraphs: 周公山前傾蓋時，再歲通家同骨肉。
紫巖樓畔又從容，四方上下如相逐。
別來每恨無見日，要見夙緣償未足。
公來臨邛弄鳴琴，一官季氏仍寮末。
移將遠期爲近期，天遣從公恐不速。
尺書日夜苦相換，何止已多如笋束。
淹留自春竟徂冬，出門如物縶兩脚。
一朝决去水赴壑，夢魂先到鶴山側。
下車一見開兩眼，喜色分時破愁頰。
約我不來公即來，一日不見公不樂。
將閒文書猛撥置，喚好朋友細款曲。
疾邪憤世時抵掌，悵往悲今忽嚬蹙。
狂吞壯飲無空樽，長句短章幾滿軸。
尊賢下士公盛德，忘義忘年吾敢辱。
百年四海幾知己，爲公悲歌起衰俗。
明朝翩翩隨社燕，欲去暫留情最惡。
黄花滿頭約重來，聞說床頭酒方熟。